Foto’s: Bestryders veg teen brand by Jhb-fabriekFoto: ANA (Twitter via @radebe_nana) ŉ Brand het Woensdagoggend uitgebreek by ŉ gom-en-papierfabriek in Kya Sands naby Lanseria, noord van Johannesburg. Nana Radebe, woordvoerder van die Johannesburgse nooddienste, het aan Maroela Media gesê niemand is tydens die brand beseer nie aangesien daar niemand in die gebou was nie. Die brand het uitgebreek voor die werksdag begin het. Die brand het omstreeks 05:30 ontstaan. Radebe het gesê drie brandweerwaens en 20 brandbestryders is na die toneel ontplooi. “Die situasie daar is nou onder beheer, maar omdat dit gom en papier is, dink ons dit gaan nog so twee uur neem voor alles heeltemal geblus is,” het Radebe teen 10:37 aan Maroela Media gesê. Radebe het gesê ŉ ondersoek na die oorsaak van die brand sal van stapel gestuur word nadat hulle die brandbestryding heeltemal afgehandel het. Sommige sosialemediagebruikers het bespiegel dat die brand verband kan hou met die betoging in Kya Sands oor swak dienslewering. Dit is egter nie deur die owerhede bevestig nie.